Sodba Splošnega sodišča (četrti senat) z dne 5. marca 2019 – Eurosupport – Fineurop support/EIGE

(Zadeva T‑450/17)

„Javna naročila storitev – Postopek javnega razpisa – Opravljanje storitev za izvedbo študije o pohabljanju ženskih spolovil – Zavrnitev ponudbe ponudnika – Obveznost obrazložitve – Skladnost med komentarji in številčno oceno – Nepogodbena odgovornost“

1. Ničnostna tožba – Sodba o razglasitvi ničnosti – Obseg – Absolutna pravnomočnost – Obseg (člen 264 PDEU) (Glej točko 26.)

2. Sodni postopek – Vloga, s katero se postopek začne – Formalne zahteve – Označitev predmeta spora – Kratek povzetek navajanih razlogov – Neobstoj natančne navedbe pravne podlage tožbe in argumentacije, s katero se razdelajo navajani tožbeni razlogi, v tožbi – Nedopustnost – Razdelava v fazi replike – Nevplivanje (Statut Sodišča, člen 21, prvi odstavek; Poslovnik Splošnega sodišča, člen 76(d)) (Glej točki 32 in 35.)

3. Akti institucij – Obrazložitev – Obveznost – Obseg – Odločitev o neizbiri ponudbe v postopku oddaje javnega naročila storitev – Presoja glede na podatke, s katerimi je tožeča stranka razpolagala ob vložitvi tožbe – Informacije, dane na voljo tožeči stranki, iz katerih niso jasno razvidni razlogi za zavrnitev ponudbe in s katerimi niso pojasnjene značilnosti in prednosti izbrane ponudbe – Nezadostna obrazložitev (člen 296 PDEU; Uredba Evropskega parlamenta in Sveta št. 966/2012, člen 113(2)) (Glej točke 41, 49 in 50.)

4. Javna naročila Evropske unije – Sklenitev pogodbe o naročilu na podlagi javnega razpisa – Diskrecijska pravica institucij – Sodni nadzor – Meje (Glej točko 53.)

5. Pravo Evropske unije – Načela – Sorazmernost – Obseg – Prosta presoja zakonodajalca Unije – Sodni nadzor – Meje (člen 5(4) PEU) (Glej točko 68.)

6. Javna naročila Evropske unije – Postopek javnega razpisa – Obveznost spoštovanja načel enakega obravnavanja ponudnikov in preglednosti – Obseg – Obveznost navedbe minimalnega števila ponudnikov – Neobstoj (Uredba Evropskega parlamenta in Sveta št. 966/2012, členi 102(1), 112(1) in 114) (Glej točke 71, 83 in 84.)

7. Nepogodbena odgovornost – Pogoji – Nezakonitost – Škoda – Vzročna zveza – Neizpolnjevanje enega od teh pogojev – Zavrnitev tožbe v celoti (člen 340, drugi odstavek, PDEU) (Glej točki 89 in 91.)

Predmet

Prvič, predlog na podlagi člena 263 PDEU za razglasitev ničnosti odločbe EIGE z dne 8. maja 2017, s katero je bila zavrnjena ponudba, ki jo je tožeča stranka predložila v okviru postopka oddaje naročila EIGE/2017/OPER/04, in odločb, s katerima je bila sprejeta ponudba družbe Y in s katero ji je bilo oddano to naročilo, drugič, predlog na podlagi člena 268 PDEU za povrnitev škode, ki naj bi jo utrpela zaradi teh odločb, in tretjič, podredno, zahtevek za nadomestilo zaradi nepravilnosti, storjenih med oddajo tega naročila.

Izrek

1. Postopek glede odločb Evropskega inštituta za enakost spolov (EIGE) z dne 8. maja 2017, s katerima je bila v okviru postopka oddaje naročila EIGE/2017/OPER/04 sprejeta ponudba družbe Y in ji je bilo to naročilo oddano, se ustavi.

2. Odločba EIGE z dne 8. maja 2017, s katero je bila zavrnjena ponudba, ki jo je družba Eurosupport - Fineurop support Srl predložila v okviru tega postopka, se razglasi za nično.

3. V preostalem se tožba zavrne.